Katzensee

Katzensee (prononcu kacnse, en Esperanto ankaŭ Katolago aŭ Kata Lago, alemane Chatzesee) estas lago en Kantono Zuriko, Svislando.

 Geografio 
Katzensee situas sur la limo inter la urbo Zuriko kaj la komunumo Regensdorf. Katzensee fakte konsistas el du partoj, la Supra Katolago (germane Oberer Kaztensee) kaj la Suba Katolago (germane Unterer Katzensee). Oni ofte parolas pri la du lagoj ankaŭ kiel la Katolagoj (germane Katzenseen).

Katzensee ne havas surteran alfluanton. La lago estas senakvigita en la dudirektoj. Unuflanke al oriento elfluas Furtbach, kiu fluas en Würenlos al Limato kaj aliflanke Katzenbach, kiu alfluas al Glatt (Rejno). La Katolagoj situas meze de marĉo, kiu estis metita sub naturprotekto de la urbo Zuriko jam en la jaro 1912.

 Büsisee 
Okcidente de la Katolagoj situas rekte apud la aŭtoŝoseo Zuriko-Nordringo la eta Büsisee (kio en la alemana lingvo signifas kateta lago). Büsisee estas artefarita akvokolekta baseno, kiu estis konstruita por senakvigi la aŭtoŝoseon dum ĝia konstruado.

 Nomo 
La nomo Katzensee, kiu signifas vorte kato-lago, fakte ne devenas de la germana vorto Katze sed de la alemano Hatto, kiu nomis la lagon en la 7-a jarcento laŭ si.

 Estiĝo 
La lago estiĝis per la natura baraĵo de flanka moreno, kiu estiĝis dum la lasta glaciepoko.

 Turismo 
Katzensee estas signifa por la loka turismo. Ĉe la bordo de la Supra aŭ Granda Katolago troviĝas ŝtata publika banejo, kiu allogas dum belaj somertagoj milojn da zurikanoj. Ĉe la lagobordo krome troviĝas nudisma strando. La regiono ankaŭ invitas al migrado.

Dum malvarmaj vintroj Katzensee relative ofte glaciiĝas kaj tiam ofertas grandan naturan glidŝuejon. Lastfoje la glacikovrilo de Katzensee estis surmarŝebla en la vintro 2005/2006.

 Vidu ankaŭ 
 Listo de lagoj en Svislando

 Eksteraj ligiloj 
 Katzensee - Paĝo de la sportoficejo de la urbo Zuriko
 Publika banejo Katzensee
 Vaporfervojo Katzensee

Kategorio:Lagoj en Svislando
Kategorio:Kantono Zuriko
Kategorio:Zuriko